Komission työjärjestys (K(1999) 4000)



Virallinen lehti nro L 252 , 25/09/1999 s. 0041 - 0046



KOMISSION TYÖJÄRJESTYS (K(1999) 4000) LUETTELO ARTIKLOISTA >TAULUKON PAIKKA> EUROOPAN YHTEISÖJEN KOMISSIO, joka ottaa huomioon Euroopan hiili- ja teräsyhteisön perustamissopimuksen ja erityisesti sen 16 artiklan, ottaa huomioon Euroopan yhteisön perustamissopimuksen ja erityisesti sen 218 artiklan 2 kohdan, ottaa huomioon Euroopan atomienergiayhteisön perustamissopimuksen ja erityisesti sen 131 artiklan, ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan sekä 41 artiklan 1 kohdan, VAHVISTAA SEURAAVAN TYÖJÄRJESTYKSEN: I LUKU KOMISSIO 1 artikla Komissio toimii kollegiona tämän työjärjestyksen mukaisesti ja puheenjohtajansa määrittelemiä poliittisia suuntaviivoja noudattaen. 2 artikla Komissio vahvistaa toimintansa painopisteet ja laatii joka vuosi työohjelman puheenjohtajansa määrittelemiä poliittisia suuntaviivoja noudattaen. 3 artikla Puheenjohtaja voi osoittaa komission jäsenille erityisiä tehtäväalueita, joiden osalta he ovat vastuussa komission toimien valmistelusta ja päätösten täytäntöönpanosta. Puheenjohtaja voi myös halutessaan muuttaa tehtävänjakoa. Puheenjohtaja voi perustaa komission jäsenistä koostuvia työryhmiä ja nimetä niiden puheenjohtajat. Puheenjohtaja edustaa komissiota. Hän nimeää ne komission jäsenet, jotka auttavat häntä tässä tehtävässä. 4 artikla Komissio tekee päätöksensä a) kokouksessa tai b) kirjallisella menettelyllä 12 artiklan säännösten mukaisesti tai c) valtuusmenettelyllä 13 artiklan säännösten mukaisesti. I jakso Komission kokoukset 5 artikla Komission kokoukset kutsuu koolle puheenjohtaja. Komissio kokoontuu yleensä vähintään kerran viikossa. Ylimääräisiä kokouksia järjestetään aina tarvittaessa. Komission jäsenten on osallistuttava kaikkiin kokouksiin. Puheenjohtaja arvioi tapauskohtaisesti ne tilanteet, joissa tästä velvollisuudesta voidaan poiketa. 6 artikla Puheenjohtaja vahvistaa kunkin kokouksen esityslistan ja ottaa huomioon muun muassa 2 artiklassa mainitun työohjelman. Ehdotukset, joista aiheutuu huomattavia menoja, on esitettävä yhteisymmärryksessä talousarviosta vastaavan komission jäsenen kanssa, rajoittamatta kuitenkaan puheenjohtajan oikeutta vahvistaa esityslista. Komission jäsenten ehdotukset esityslistalla käsiteltävistä asioista on toimitettava puheenjohtajalle - poikkeustapauksia lukuun ottamatta - yhdeksän päivää ennen kokousta. Komissio toimittaa esityslistan ja tarvittavat asiakirjat jäsenilleen 23 artiklan mukaisesti asettamassaan määräajassa ja vahvistamillaan työkielillä. Komission jäsen voi esittää asian poistamista esityslistalta, jolloin asia siirretään puheenjohtajan suostumuksella seuraavaan kokoukseen. Komissio voi puheenjohtajan ehdotuksesta päättää käsitellä asian, jota ei ole esityslistalla tai jonka käsittelyssä tarvittavia valmisteluasiakirjoja ei ole toimitettu määräajassa. Komissio voi enemmistöpäätöksellä jättää käsittelemättä esityslistalla olevan asian. 7 artikla Komissio on päätösvaltainen, kun perustamissopimuksessa määrätty määrä komission jäseniä on läsnä. 8 artikla Komissio tekee päätöksensä yhden tai useamman jäsenensä ehdotuksesta. Komissio järjestää äänestyksen jäsenensä pyynnöstä. Äänestys voi koskea alkuperäistä ehdotusta tai ehdotusta, johon yksi tai useampi asiasta vastaava jäsen tai puheenjohtaja on tehnyt muutoksia. Komissio tekee päätöksensä perustamissopimuksessa määrätyn jäsenmääränsä enemmistöllä. Tämä enemmistö vaaditaan kaikkiin päätöksiin päätöksen aiheesta ja luonteesta riippumatta. 9 artikla Komission kokoukset eivät ole julkisia. Niissä käydyt keskustelut ovat luottamuksellisia. 10 artikla Jollei komissio toisin päätä, pääsihteeri osallistuu kokouksiin. Tämän työjärjestyksen soveltamista koskevissa yksityiskohtaisissa säännöissä määrätään edellytyksistä, joilla muut henkilöt voivat osallistua kokouksiin. Komission jäsenen poissaollessa hänen kabinettipäällikkönsä voi osallistua kokoukseen ja esittää puheenjohtajan pyynnöstä poissaolevan jäsenen kannan. Komissio voi päättää kutsua kokoukseensa myös muita henkilöitä. 11 artikla Jokaisesta komission kokouksesta laaditaan pöytäkirja. Pöytäkirjaluonnokset esitetään seuraavassa kokouksessa komission hyväksyttäväksi. Puheenjohtaja ja pääsihteeri vahvistavat hyväksytyt pöytäkirjat nimikirjoituksillaan. II jakso Muut päätöksentekomenettelyt 12 artikla Komission jäsenet voivat hyväksyä yhden tai useamman jäsenen tekemän ehdotuksen kirjallisella menettelyllä edellyttäen, että asiaa hoitavat pääosastot ovat hyväksyneet ehdotuksen ja että oikeudellinen yksikkö on antanut asiasta myönteisen lausunnon. Tätä varten ehdotus on annettava kirjallisena tiedoksi kaikille komission jäsenille kielillä, jotka komissio on 23 artiklan mukaisesti vahvistanut, ja määräajassa, jonka kuluessa jäsenten on ilmoitettava kaikki ehdotusta koskevat varaumat ja muutokset. Komission jäsen voi kirjallisen menettelyn kuluessa pyytää, että ehdotuksesta järjestetään keskustelu. Tällöin hänen on tehtävä asiasta pyyntö puheenjohtajalle. Ehdotus, josta yksikään komission jäsenistä ei ole esittänyt tai pitänyt voimassa varaumaa kirjalliselle menettelylle asetetun määräajan päättymiseen mennessä, katsotaan komission hyväksymäksi. Hyväksytyt ehdotukset kirjataan päivittäiseen asialuetteloon, josta tehdään maininta komission seuraavan kokouksen pöytäkirjaan. 13 artikla Edellyttäen, että komissio noudattaa täysin kollegisen vastuun periaatetta, se voi valtuuttaa yhden tai useamman jäsenistään toteuttamaan puolestaan ja valvonnassaan selkeästi määriteltyjä hallinnollisia toimenpiteitä ja laatimaan säädösesityksiä, joista kollegio tekee myöhemmin päätöksen. Komissio voi myös puheenjohtajan suostumuksella antaa yhden tai useamman jäsenensä tehtäväksi hyväksyä lopullisen tekstin ensimmäisessä kohdassa määritellyn säädöksen tai muille toimielimille esitettävän ehdotuksen lopullisen tekstin, jonka asiasisällön se on vahvistanut käsittelyssään. Valtuusmenettelyllä tehdyt päätökset kirjataan päivittäiseen asialuetteloon, josta tehdään maininta komission seuraavan kokouksen pöytäkirjaan. Näin siirretyt valtuudet voidaan siirtää edelleen ainoastaan, jos siitä säädetään erikseen valtuuspäätöksessä. Edellisten kohtien säännökset eivät saa rajoittaa rahoitusasioihin liittyvien toimivaltuuksien siirtoa eivätkä nimittävän viranomaisen ja palvelukseen ottamista koskevien sopimusten tekemiseen oikeutetun viranomaisen valtuuksia koskevien sääntöjen soveltamista. III jakso Komission päätösten valmistelu ja täytäntöönpano 14 artikla Komission jäsenet voivat nimittää henkilökuntaa, joka avustaa heidän tehtäviensä hoitamisessa ja komission päätösten valmistelussa. Kustakin tehtäväalueesta vastuussa oleva komission jäsen antaa ohjeensa asianomaisille yksiköille. 15 artikla Pääsihteeri avustaa puheenjohtajaa komission työskentelyn ja kokousten valmistelussa. Hän avustaa myös 3 artiklan toisen alakohdan mukaisesti perustettujen työryhmien puheenjohtajia työryhmien kokousten valmistelemisessa ja järjestämisessä. Pääsihteeri huolehtii päätöksentekomenettelyjen noudattamisesta ja valvoo 4 artiklassa tarkoitettujen päätösten täytäntöönpanoa. Pääsihteeri vastaa komission yksiköiden välillä tarvittavasta koordinoinnista valmistelutyön aikana ja valvoo komission käsiteltäväksi annettavien asiakirjojen toimittamista koskevien sääntöjen noudattamista. Pääsihteeri toteuttaa tarvittavat toimenpiteet varmistaakseen, että komission säädökset annetaan tiedoksi ja julkaistaan Euroopan yhteisöjen virallisessa lehdessä, ja että komission ja sen yksiköiden asiakirjat toimitetaan muille Euroopan yhteisöjen toimielimille. Pääsihteeri huolehtii virallisista yhteyksistä muihin Euroopan yhteisöjen toimielimiin, lukuun ottamatta toimivaltaa, jota komissio päättää käyttää itse tai antaa komission jäsenille tai yksiköille. Pääsihteeri seuraa muiden Euroopan yhteisöjen toimielinten työskentelyä ja pitää komission siitä ajan tasalla. 16 artikla Kokouksessa hyväksytyt säädökset liitetään todistusvoimaisella kielellä tai todistusvoimaisilla kielillä erottamattomasti tiivistelmään, joka laaditaan komission sen kokouksen jälkeen, jossa säädökset on hyväksytty. Säädökset vahvistetaan tiivistelmän viimeiselle sivulle lisättävillä puheenjohtajan ja pääsihteerin allekirjoituksilla. Kirjallisella menettelyllä hyväksytyt säädökset liitetään todistusvoimaisella kielellä tai todistusvoimaisilla kielillä erottamattomasti 12 artiklassa mainittuun päivittäiseen asialuetteloon. Säädökset vahvistetaan päivittäisen asialuettelon viimeiselle sivulle lisättävällä pääsihteerin allekirjoituksella. Valtuusmenettelyllä hyväksytyt säädökset liitetään todistusvoimaisella kielellä tai todistusvoimaisilla kielillä erottamattomasti 13 artiklassa mainittuun päivittäiseen asialuetteloon. Säädökset vahvistetaan päivittäisen asialuettelon viimeiselle sivulle lisättävällä pääsihteerin allekirjoituksella. Tässä työjärjestyksessä säädöksillä tarkoitetaan EHTY:n perustamissopimuksen 14 artiklassa, EY:n perustamissopimuksen 249 artiklassa ja Euratomin perustamissopimuksen 161 artiklassa tarkoitettuja säädöksiä. Tässä työjärjestyksessä todistusvoimaisilla kielillä tarkoitetaan yhteisöjen kaikkia virallisia kieliä, kun kyseessä ovat yleisesti sovellettavat säädökset, ja muiden säädösten osalta niiden jäsenvaltioiden kieliä, joille ne on osoitettu. II LUKU KOMISSION YKSIKÖT 17 artikla Komissiolla on toimintansa valmistelua ja toteuttamista varten pääosastoja ja niihin verrattavia toimitiloja, jotka muodostavat yhtenäisen hallintokokonaisuuden. Pääosastot ja niihin verrattavat toimialat on yleensä jaettu linjoiksi ja linjat edelleen yksiköiksi. 18 artikla Komissio voi perustaa tiettyjä tehtäviä hoitamaan erityiselimiä, joille se määrittää toimivaltuudet ja toimintasäännöt. 19 artikla Jotta komission toiminta olisi tehokasta, sen yksiköt työskentelevät kiinteässä yhteistyössä ja koordinoidusti päätösten valmistelemiseksi ja täytäntöönpanemiseksi. Ennen kuin asia annetaan komission käsiteltäväksi, siitä vastuussa oleva yksikkö kuulee riittävän ajoissa niitä yksiköitä, joiden toimialaan tai tehtäviin asia liittyy tai joita asia luonteensa vuoksi koskee, ja ilmoittaa pääsihteeristölle niistä neuvotteluista, joihin tämä ei ole osallistunut. Oikeudellista yksikköä on kuultava kaikissa oikeudellisia säädösluonnoksia tai -ehdotuksia koskevissa asioissa sekä kaikkien sellaisten asiakirjojen osalta, joilla voi olla oikeudellista merkitystä. Talousarviosta, henkilöstöstä ja hallinnosta vastaavia pääosastoja on kuultava kaikissa sellaisia asiakirjoja koskevissa kysymyksissä, joilla voi olla vaikutusta talousarvioon, varainhoitoon, henkilöstöön tai hallintoon. Myös varainhoidon valvonnasta vastaavaa pääosastoa on tarvittaessa kuultava. Asiasta vastaava yksikkö pyrkii laatimaan ehdotuksen, jonka lausunnon antaneet yksiköt voivat hyväksyä. Jos asiasta ei ole päästy yksimielisyyteen, asiasta vastaavan yksikön on liitettävä ehdotukseen edellä tarkoitettujen yksiköiden eriävät lausunnot, sanotun kuitenkaan rajoittamatta 12 artiklan soveltamista. III LUKU SIJAISET 20 artikla Jos puheenjohtaja on estynyt hoitamasta tehtäviään, hänen sijaisenaan toimii varapuheenjohtaja tai muu jäsen, joka on valittu komission määräämässä järjestyksessä. 21 artikla Jos pääsihteeri on estynyt hoitamasta tehtäviään, hänen sijaisenaan toimii apulaispääsihteeri tai, jollei tämä ole mahdollista, komission nimeämä virkamies. 22 artikla Jos pääjohtaja on estynyt hoitamasta tehtäviään, hänen sijaisenaan toimii virkavuosiltaan vanhin (tai jos yhtä pitkään virassa olleita on useita, iältään vanhin) paikalla oleva varapääjohtaja tai, jos tällaista toimea ei ole olemassa, komission nimeämä virkamies. Jos komissio ei ole nimennyt virkamiestä, sijaisena toimii ura-alueeltaan ja palkkaluokaltaan korkeimmassa asemassa oleva, virkavuosiltaan (tai iältään) vanhin paikalla oleva alainen. Jos yksikönpäällikkö on estynyt hoitamasta tehtäviään, hänen sijaisenaan toimii yksikön apulaispäällikkö, jos tällainen toimi on olemassa. Tehtäviensä hoitamisesta estyneen muun esimiehen sijaisena toimii pääjohtajan nimeämä virkamies, joka on valittu kyseisestä pääosastosta vastaavan komission jäsenen suostumuksella. Jos sijaista ei ole nimetty, sijaisena toimii ura-alueeltaan ja palkkaluokaltaan korkeimmassa asemassa oleva, virkavuosiltaan (tai iältään) vanhin paikalla oleva alainen. LOPPUSÄÄNNÖKSET 23 artikla Komissio antaa tarvittaessa tämän työjärjestyksen soveltamista koskevat yksityiskohtaiset säännöt. 24 artikla Kumotaan 17 päivänä helmikuuta 1993 annettu työjärjestys, sellaisena kuin se on muutettuna komission päätöksellä 95/148/EY, EHTY, Euratom. 25 artikla Tämä työjärjestys tulee voimaan 18 päivänä syyskuuta 1999. 26 artikla Tämä työjärjestys julkaistaan Euroopan yhteisöjen virallisessa lehdessä. Tehty Brysselissä 18 päivänä syyskuuta 1999. Komission puolesta Romano PRODI Puheenjohtaja